दरअसल, भ्रमित होने का मूल कारण इस तथ्य में निहित है कि सिविल सर्विस की तैयारी का अपना कोई बना-बनाया ऐसा राजमार्ग नहीं है कि उसे दिखाया जा सके और दावे के साथ यह कहा जा सके कि यही एकमात्र रास्ता है, जिस पर चलकर तुम सफलता की मंजिल तक पहंुच सकोगे। हां, कुछ मोटी-मोटी बातें तो बताई जा सकती हैं, लेकिन उन छोटी-छोटी पगडंडियों को चिन्हित नहीं किया जा सकता, जो तैयारी करने वाले हर स्टूडेन्ट से जुड़ी होती हैं। संकट यहीं खड़ा होता है। जो सफल स्टूडेन्ट तैयारी के अपने तरीके के बारे में बता रहा है, मूलतः वह अपनी बात कर रहा है। यहां वह शत-प्रतिशत सही है। जब वह अपनी बात करता है, तो इसकी सच्चाई यह है कि वह अपनी पगडंडी के बारे में बता रहा है। यह उस तरीके के बारे में बता रहा है, जो उसने अपने लिए अपनाया। सुनने वाले स्टूडेन्ट उसके इस पगडंडी को ही राजमार्ग समझकर उसके कथन को अपने लिए ब्रह्म वाक्य की तरह ले लेते हैं। यहां मामला कुछ वैसा ही हो जाता है, जैसे कि मैं किसी दूसरे के सिर की टोपी को अपनी ही टोपी मानकर अपने सिर पर रख लूं और बाद में या तो टोपी की षिकायत करूं कि वह छोटी या बड़ी है, या फिर अपने या उसके सिर से शिकायत करूं कि तुम्हें टोपी पहननी नहीं आ रही है।